open-index/open-wikipedia-markdown huggingface dataset:
Olav Gjærevoll

**Olav Gjærevoll** (1916–1994) var en norsk botaniker og politiker (Ap). Han var ordfører i Trondheim, stortingsrepresentant og medlem av flere regjeringer, blant annet som Norges første miljøvernminister. Han var professor med en stor vitenskapelig produksjon. Som botaniker går han under autorforkortelsen «GJAEREV.», brukt for funn og beskrivelser.

## Liv og virke
### Bakgrunn
Olav Gjærevoll var sønn av bonde Gunnar Gjærevoll (1879–1965) og hans hustru Kristine Haugen (1891–1963). Gjærevoll vokste opp på småbruket Bakkenget i Alvdal, som faren hans overtok etter mange år som gruve- og anleggsarbeider. 

Olav Gjærevoll var aktiv i motstandskampen under krigen og var sentral i arbeidet med den illegale avisen *[[Vi vil oss et land]]*. Men 1941 ble han etterlyst av statspolitiet. Han unnslapp så vidt å bli arrestert av Gestapo og måtte flykte til Sverige. Han ble gift 23. desember 1944 i Stockholm med Astri Skaar (1912–1989), datter av forretningsmann Eilif Skaar (1886–1956) og Marie Schröder (1890–1969).

Han var cand.real. fra Universitetet i Oslo fra 1947. Ved Uppsala universitet tok han fil.lic.-graden i 1955 og doktorgrad i 1956.

### Yrkeskarriere
Han var ansatt som konservator ved Vitenskapsmuseet i Trondheim 1947–1979. I tillegg hadde han en professorstilling ved Norges lærerhøgskole 1958–1986. Som botaniker arbeidet han mest med planter til fjells og i arktiske strøk. Han deltok i vitenskapelige ekspedisjoner til Alaska og Grønland, og gav ut over 130 vitenskapelige avhandlinger i botanikk, spesielt innen plantesosiologi og plantegeografi.

Foruten de mer faglige publikasjonene skrev han også populærvitenskapelige bøker, og drev opplysningsarbeid om botanikk. Hans *Fjellflora* (skrevet sammen med Reidar Jørgensen, illustrert av Dagny Tande Lid) har fast plass i lomma hos mange fjellvandrere.

### Politisk karriere
Gjærevoll var ordfører i Trondheim 1958–1963 og 1980–1981. 

Han var sosialminister i Einar Gerhardsens regjering 1963–1965, med et kort avbrudd mens John Lyng var statsminister. I perioden 1965–1969 møtte Gjærevoll på Stortinget som fast representant for Sør-Trøndelag. Han satt i denne perioden i Finans- og tollkomiteen (fra 1967 Finanskomiteen), og var også vararepresentant i Den utvidede utenriks- og konstitusjonskomiteen. I Trygve Brattelis regjering var han lønns- og prisminister 1971–1972, hvoretter Gjærevoll ble utnevnt til landets første miljøvernminister. Han hadde denne posten i fem måneder, til regjeringen Bratteli gikk av i oktober 1972 som følge av folkeavstemningen om EF.

## Referanser


## Eksterne lenker
* 
* 
* 
*  Olav Gjærevoll - Store norske leksikon
*  Olav Gjærevoll - Norsk biografisk leksikon
*  Olav Gjærevoll  - trondheim.no 
*  Olav Gjærevolls privatarkiv finnes ved NTNU Universitetsbiblioteket
Å kaste sten i glasshus

**Å kaste sten i glasshus** er et ordtak som benyttes for å beskrive at man ikke skal kritisere andre for ting man gjør selv.

George Herbert skrev i sitt verk *Outlandish Proverbs* fra 1640: «Whose house is of glasse, must not throw stones at another».

## Se også

* Liste over ordspråk og idiomer

## Referanser
Selim III

**Selim III** (osmansk tyrkisk: سليم ثالث) (født 24. desember 1761, død 29. juli 1808) var sultan av Det osmanske riket fra 1789 frem til 1807. Han ble avsatt til fordel for sin nevø Mustafa IV og senere drept av sjefsevnukken i haremet.

## Referanser
Paraíba (elv)

Elven **Paraíba**, også kjent som **Rio Paraíba do Norte** eller **Rio Paraíba** er en brasiliansk elv som går igjennom delstaten Paraíba. Det er en av de viktigste i staten grunnet sin utbredelse og økonomiske relevans.

Elven begynner i Serra do Jabitacá i kommunen Monteiro, mer enn 1000 meter over havet, og løper igjennom delstatens sentrale sørregion og dekker et område på  km². Elven går blant annet igjennom hovedstaden João Pessoa samt den nest største byen Campina Grande.
Jørn Simen Øverli

**Jørn Simen Øverli** (født 1950) er en norsk visesanger. Han har blant annet arbeidet med russisk og sentraleuropeisk vise- og sangtradisjon. Han vant Spellemannprisen 1989 i klassen visesang for *Levende bandasjer*, en plate med gjendiktninger av den russiske gitarpoeten Vladimir Vysotskijs sanger. Jørn Simen Øverli har også drevet Josefine Visescene i Oslo siden 1995 sammen med Kari Svendsen, Lars Klevstrand og andre. Han fikk Gammleng-prisen i klassen viser i 2000, NOPAs tekstpris for *Karuzela* i 2011 og Alf Prøysens Ærespris i 2016. Han var også nominert til Spellemannprisen 1986 i klassen viser for *Den røde bussen*.

Jørn Simen Øverli har samarbeidet med en rekke musikere og også hyllet kolleger, for eksempel visesangeren Jens Gunderssen på platene *12 viser av Jens Gunderssen* (1975) og *[[Stjerner lyser hvite]]* (2012).

## Plateutgivelser
* 1975: *12 viser av [[Jens Gunderssen]]* – LP med Geirr Lystrup og Jorunn Pedersen utgitt på plateselskapet Mai
* 1985: *Den røde bussen*, sammen med Zbigniew Lapinski, utgitt på plateselskapet Kirkelig Kulturverksted 
* 1989: *Levende bandasjer, Øverli synger Vysotskij*, utgitt på Kirkelig Kulturverksted
* 1992: *I min fars hus er det mange rom og de fleste er i kjelleren, Øverli synger [[Alf Prøysen|Prøysen]]*, utgitt på Kirkelig Kulturverksted
* 1996: *Russlands hus*, utgitt på Kirkelig Kulturverksted
* 2001: *Sannheten og løgnen*, samleplate, utgitt på Kirkelig Kulturverksted
* 2001: *Teietid, viser av [[Arnljot Eggen]]*, utgitt på Via Music
* 2003: *Pengenes oppmuntrende virkning*, utgitt på Kirkelig Kulturverksted
* 2005: *Prøysenvisene som forsvant*, utgitt på Kirkelig Kulturverksted
* 2011: *Karuzela*, sammen med Tora Augestad og Joanna Lewandowska-Zbudniewek 
* 2014: *Gull i munn, sammen med [[Sølvguttene]]*

### Som del av ''Jørn Simen Øverli Trio''
* *Vidunderlig* (2020). KKV

## Bokutgivelser
* 1984: *Gitar for alle*, lærebok i gitarspill
* 2000: *Ulvejakten: Vladimir Vysotskij og hans russiske gitarpoesi*, biografi

## Referanser


## Se også
* Sultestreiken i Oslo og Stockholm i 1981

## Eksterne lenker
* Hjemmeside med biografi, CV, diskografi mm.
* Omtale i ''Norsk pop- og rockeleksikon'' fra 2005
Hannibal Hamlin

**Hannibal Hamlin** (født 27. august 1809 i Paris i daværende Massachusetts i USA, død 4. juli 1891 i Bangor i Maine) var USAs 15. visepresident. Han tjenestegjorde under president Abraham Lincoln i perioden 1861–1865. 

Hamlin var utdannet jurist, og praktiserte i hjemstaten Maine fram til han begynte sin politiske karriere som representant i underhuset i Maine i 1836. Derfra gikk han i 1843 videre til Kongressen, hvor han først satt i Representantenes hus i fire år og deretter, fra 1848, i Senatet. 

Det vakte oppsikt da Hamlin i 1856 trakk seg fra Det demokratiske partiet og gikk over til det nystartede republikanske partiet. Grunnen til overgangen var uenighet rundt spørsmålet om slaveriet i USA. Hamlin hadde lenge vært motstander av slavehold. Republikanerne nominerte ham til guvernør for Maine, og i januar 1857 tiltrådte han. 

Etter presidentvalget i 1860 ble han visepresident i USA. Han ble da den 15. i rekken, og den første fra Det repuplikanske parti. Her jobbet han videre mot slaveriet og i 1865 var det i praksis avskaffet. Hamlin forble i politikken som senator fram til 1881.

Hannibal Hamlin døde 4. juli 1891, 81 år gammel.

## Referanser


## Eksterne lenker
* 
*
Claude Joseph Rouget de Lisle

**Claude Joseph Rouget de Lisle** (født 10. mai 1760, død 26. juni 1836) var en fransk offiser under de franske revolusjonskrigene, forfatter og komponist.

Han er kjent for å ha skrevet teksten og musikken til *Chant de guerre pour l'armée du Rhin* på én natt, mellom 24. og 25. april, i 1792, og denne sangen ble senere kjent som *[[Marseillaisen|La Marseillaise]]* og ble den franske nasjonalsangen.

## Liv og virke
### Tidlig liv

De Lisle (tidvis stavet *de l'Isle*) ble født i Lons-le-Saunier, etter sigende på en markedsdag. Hans foreldre bodde i nabolandsbyen Montaigu. En plakett er plassert for markere det nøyaktige stedet for hans fødsel og en statue ble reist i byens sentrum i 1882. Han var den eldste sønnen til Claude Ignace Rouget (5. april 1735 – 6. august 1792) ved Orgelet, og Jeanne Madeleine Gaillande (2. juli 1734 – 20. mars 1811).

### Karriere
Han ble innskrevet i hæren som ingeniør og fikk rang som kaptein. Sangen som har gjort ham udødelig, *[[Marseillaisen|La Marseillaise]]*, ble skrevet ved Strasbourg hvor Rouget de Lisle var innkvartert i april 1792. Han skrev ordene i en raptus av patriotisk begeistring etter en offentlig middag. Stykket ble først kalt for *Chant de guerre pour l'armée du Rhin* («Krigssang for hæren ved Rhinen») og fikk først sitt navn *Marseillaise* da den ble tatt til brystet av frivillige fra Provence fra sørøstlige Frankrike som politikeren Barbaroux introduserte i Paris, og som var framtredende ved stormingen av Tuileriene 10. august 1792. Rouget de Lisle selv var rojalist og ble avskjediget og kastet i fengsel i 1793. Det var kun med nød og neppe han unngikk giljotinen. Han ble satt fri i løpet av Thermidorkrisen, den blodige oppløsningen av den franske revolusjonens skrekkvelde i juli 1794.

Rouget de Lisle skrev noe få andre sanger av samme type som *Marseillaise* og i 1825 utga han boken *Chants français* («Franske sanger») hvor han satte musikk til femti sanger av forskjellige forfattere. Hans *Essais en vers et en prose* («Essayer i poesi og prosa», 1797) inneholdt *Marseillaise*, en sentimental prosafortelling kalt *Adelaide et Monville* og en del mindre dikt.

### Død
Rouget de Lisle døde i fattigdom i Choisy-le-Roi, Seine-et-Oise. Hans levninger ble overført fra kirkegården i Choisy-le-Roi til Les Invalides i Paris den 14. juli 1915 under første verdenskrig.

## Referanser


## Litteratur
* Stefan Zweig: Novellen «Geni for en natt», i  novellesamlingen *Evige øyeblikk*, Oslo 1952

## Eksterne lenker
* 
* 
* 
* «Free scores by Claude-Joseph Rouget de Lisle» hos *International Music Score Library Project*
;Tekster på WikiSource:
:* «Rouget de l'Isle, Claude Joseph», *New International Encyclopedia*. 1905.
:* «Rouget de Lisle», *The Nuttall Encyclopædia*. 1907.
:* [«Rouget de Lisle, Claude Joseph»](https://en.wikisource.org/wiki/The_Encyclopedia_Americana_(1920)/Rouget_de_Lisle,_Claude_Joseph), *Encyclopedia Americana*. 1920.
:* [«Rouget de Lisle, Claude Joseph»](https://en.wikisource.org/wiki/Collier's_New_Encyclopedia_(1921)/Rouget_de_Lisle,_Claude_Joseph), *Collier's New Encyclopedia*. 1921.
Choisy-le-Roi

**Choisy-le-Roi** er en kommune i departementet Val-de-Marne i regionen Île-de-France, og er en av de sørøstlige forstedene til Paris. Kommunen ligger 10,7 km fra sentrum av Paris. Seinen renner gjennom kommunen.

Kommuner i nærheten er Alfortville i nordøst, Créteil i øst, Valenton og Villeneuve-Saint-Georges i sørøst, Orly i sørvest, Thiais i vest og Vitry-sur-Seine i nordvest.

## Befolkningsutvikling
Antall innbyggere i kommunen Choisy-le-Roi:

## Transport/forstadstog
Choisy-le-Roi betjenes av Choisy-le-Roistasjonen på Paris RER-linje C.

Videre betjenes den av Villeneuve – Prairiestasjonen på Paris RER-linje D.

## Referanser


## Eksterne lenker
* 
* Choisy le Roi på Google Maps
Mustafa IV

**Mustafa IV** (osmansk tyrkisk: مصطفى رابع) (født 8. september 1779, død 17. november 1808) var sultan av Det osmanske riket fra 1807 til 1808. Han kom til makten ved å slå seg sammen med janitsjariske opprørere som ville avsette hans onkel Selim III. Etter nyhetene om et nytt opprør som ville avsette han, beordret han henrettelsene av Selim III og sin egen bror Mahmud II for å være den eneste som hadde krav på tronen. Selim III ble henrettet, mens Mahmud II unnslapp. Mustafa ble selv avsatt og henrettet.

## Referanser
Wyre

**Wyre** kan vise til:

* Wyre (distrikt), administrativt distrikt i Lancashire i England
* Wyre (elv), elv i Lancashire i England
* Wyre (Orknøyene), en av Nordøyene på Orknøyene
Borettslaget Friis’ gate 6

**Borettslaget Friis' gate 6** er et sosialt borettslag i Friis' gate på Grønland i Oslo. 

Borettslaget er en av syv boligblokker i kvartalstruktur i postmodernisme som ble  oppført i 1987 av USBL med mer fellesrom og fellesskap enn vanlig i bygårder. Gården ble bygd med tanke på å fungere som et bofellesskap. 

## Kvartalsbygging
Friis' gate 6 er omtalt som et eksempel på postmodernisme i en kvartalstruktur. De andre blokkene i kvartalet  er: *Heimdalsgata* 37-39, 30, 36, *Herslebs gate* 37,* Tøyengaten* 32, og *Urtegaten* 46.

Bygningene har ulik plassering i kvartalene og er forskjellig i størrelse og form. Byggeoppgaven ble brukt til å eksperimentere med ukonvensjonelle boligformer og boliger for spesielle grupper. En ønsket å skape bygningsmiljøer der nytt og gammelt dannet fysiske enheter hvor det var lagt tilrette for lokal stedstilhørighet. USBL ønsket også å styrke fellesskapet i bomiljøet. Bygningene inneholder derfor en rekke fellesrom for å oppmuntre til dette.

## Utseende
Husene har en felles karakter der materialer og fasadeelementer er ens for alle husene, men brukt på forskjellig måte slik at hver bygning skal få individualitet. En veksler mellom frilagte og pussede teglflater som lager ulike figurer på fasadene. Disse er også med på å fremheve inngangspartier, sokkelpartier, hjørner og tilknytning til omgivelsene.

## Referanser


## Litteratur
*Bruun, Ole Daniel; *Arkitektur i Oslo, en veiviser til byens bygningsmiljø* Oslo 1999, ISBN 82-573-0948-6
*Engh, Pål Henry (red); *Arkitektur i Norge* Oslo 1989, s. 21-22 ISBN 82-422-0010-6
*Eriksen, Arild; Skajaa, Joakim (red); *Pollen 3 - Bofellesskap* Oslo 2012, s. 16-17 ISSN 1893-2320

## Eksterne lenker
* 
*  Nye boliger med "Nogo attåt" 
*  Pollen No 2
Wyre (distrikt)

**Wyre** er et administrativt distrikt i Lancashire i England. Administrasjonssenteret er Poulton-le-Fylde. Distriktet har navn etter elven Wyre, som renner gjennom området. 

Distriktet ble opprettet 1. april 1974 ved sammenslåing av Fleetwood, Poulton-le-Fylde, Preesall, Thornton Cleveleys og Garstang landdistrikt.

## Steder i distriktet

*Barnacre with Bonds, Bleasdale 
*Cabus, Catterall, Claughton-on-Brock 
*Fleetwood, Forton 
*Garstang, Great Eccleston 
*Hambleton 
*Inskip-with-Sowerby 
*Kirkland 
*Myerscough and Bilsborrow 
*Nateby, Nether Wyresdale 
*Out Rawcliffe 
*Pilling, Poulton-le-Fylde, Preesall 
*Stalmine-with-Staynall
*Thornton Cleveleys 
*Upper Rawcliffe with Tarnacre 
*Winmarleigh
Ricardinho

:*For den brasilianske volleyballspilleren også kjent som *Ricardinho*, se [[Ricardo Garcia]]*

**Ricardo Luiz Pozzi Rodrigues** (født 23. mai 1976 i São Paulo, Brasil) er brasiliansk fotballspiller.

Ricardinho spiller nå i Clube Atlético Mineiro, men har også spilt for ni andre klubber. Han spiller som sentral midtbanespiller og er 1,73 cm. høy. Han debuterte for det  den 28. mars 2000, og har spilt 23 kamper og scoret ett mål på landslaget. Ricardinho var med i Brasils tropp til VM 2002 og VM 2006. 

## Klubber
* 1995-1997: Paraná Clube
* 1997-1998: Bordeaux
* 1998-2002: Corinthians
* 2002-2004: São Paulo FC
* 2004: Middlesbrough FC
* 2004-2005: Santos FC
* 2006: Corinthians
* 2006-2008: Beşiktaş JK
* 2008-2009: Al-Rayyan SC

## Referanser


## Eksterne lenker
*
Bandh

**Bandh** er et indisk ord som beskriver ei politisk aksjonsform. Det svarer grovt sett til, men er ikke helt identisk med, det som ellers i verden blir kalt *generalstreik*.

Opprinnelig stammer ordet fra hindi, der det betyr *lukket* eller *stengt*. Bandh er gått inn også i indisk engelsk, avisspråk osv. i den nye betydninga.

*Bandh* kan erklæres for f.eks. en by eller et større område, gjerne for en dag eller for noen få dager. Da legges alt arbeid ned, alle butikker og markeder stenges, trafikken og transporten stoppes også. I overført betydning *stenges* hele samfunnet.

Aksjonistene kan bruke midler fra fredelig blokade til aggressive demonstrasjoner, hærverk og vold for å stoppe de som ikke respekterer oppfordringa til *bandh*. Butikker kan f.eks. bli plyndra og knust, offentlige kontorer stengt og satt fyr på, og biler og busser stoppa og brent.

Bandh kan brukes som våpen i en arbeidskonflikt eller for å sette makt bak politiske krav. Fagforeninger eller politiske bevegelser kan erklære *bandh*. Dette er et fryktet våpen, fordi aksjonsforma stopper all økonomisk virksomhet og etter kort tid fører til store tap, varemangel, kanskje mangel på mat og bensin osv.

Aksjonsforma blei først utvikla i India. Men den spredde seg seinere til de fleste andre landa på subkontinentet, og ordet *bandh* har også gått inn i det politiske språket der.
Wolfmother (album)

***Wolfmother*** er debutalbumet til den australske trioen Wolfmother. Det ble kåret til årets album i avisen Aftenposten i 2006.

## Sporliste
Alle spor er skrevet av Andrew Stockdale, Chris Ross, og Myles Heskett.

### Australsk utgave
# «Colossal» – 5:02
# «Woman» – 2:55
# «White Unicorn» – 5:01
# «Pyramid» – 4:28
# «Mind's Eye» – 4:53
# «Joker and the Thief» – 4:39
# «Dimension» – 4:25
# «Where Eagles Have Been» – 5:33
# «Apple Tree» – 3:28
# «Tales from the Forest of Gnomes» – 3:36
# «Witchcraft» – 3:25
# «Vagabond» – 3:52

### Internasjonal utgave
# «Dimension» – 4:21
# «White Unicorn» – 5:04
# «Woman» – 2:56
# «Where Eagles Have Been» – 5:33
# «Apple Tree» – 3:30
# «Joker & the Thief» – 4:40
# «Colossal» – 5:04
# «Mind's Eye» – 4:54
# «Pyramid» – 4:28
# «Witchcraft» – 3:25
# «Tales» – 3:39
# «Love Train» – 3:03
# «Vagabond» – 3:50

## Referanser


## Eksterne lenker
*
Antidiuretisk hormon

**Antidiuretisk hormon (ADH)** er et hormon som blir dannet i hypothalamus og som lagres i hypofysens baklapp. Reguleringen av urinutskillingen virker ved hjelp av ADH. 

Hormonet får nyrene til å spare vann, og slippes hovedsakelig ut når kroppen mangler vann. Dette gjøres ved å konsentrere urinen og redusere urinens volum. ADH blir ført med blodet til nyrene. Hormonet har også diverse funksjoner i hjernen og i blodårene.
Når det gjelder hjernen fører ADH til:
*I hukommelsedelen av hjernen til forsinkede reflekser, dårligere kort- og langtidsminne.
*I den sentrale hypothalamic til høyere blodtrykk, aggresjon og temperatur.
 
Ved inntak av alkohol, reduseres produksjonen av ADH, og en må fortere på toalettet.
Fleetwood

**Fleetwood** er en by i Lancashire i England. Den ligger på den nordlige spissen av Fylde-halvøya. Byen inngår i distriktet Wyre, men regnes også en del av Stor-Blackpool. I henhold til folketellingen i 2011 hadde byen en befolkning på 25 939 innbyggere.

Byen ble grunnlagt i 1836 av Peter Hesketh Fleetwood, og ble for det meste tegnet ut av Decimus Burton. Den vokste raskt som havneby, og ble senere også kjent som et feriested. I 1960-årene ble fiskeriet i Fleetwood i stor grad ødelagt av torskekrigen mellom Storbritannia og Island. De fleste av byens trålere fisket torsk i Nord-Atlanteren, og tapet av fiskeområdene rammet hardt. Den siste tråleren forlot byen i 1982, og det er nå bare mindre båter som fisker innenskjærs. Det hender at trålere fra andre steder leverer til fiskemarkedet i byen; fiskeforedling er fremdeles en betydelig industri i Fleetwood.

For mange er byen mest kjent som opphavsstedet til halspastillen Fisherman's Friend; den produseres fortsatt der.

Blant severdigheter i byen finner man piren, to fyrtårn og The Mount, en paviljong med klokke. Det finnes også et bymuseum.

Det er fergesamband over elven Wyre til Knott End-on-Sea og til Larne i Nord-Irland. På sommeren er det også fergeavganger til Douglas på Man.

Fotballklubben Fleetwood Town FC spiller sine hjemmekamper på stadionet Highbury.

## Referanser


## Eksterne lenker
* 

* Wyre Borough Council
*
Jon Steele

**Jon Steele** (født 1950) er en amerikansk TV-fotograf og forfatter. Han ble født i Spokane, Washington, USA og vokste opp i Great Falls, Montana. Han reiste hjemmefra i en alder av 16 år og hadde en rekke forskjellige jobber på begge sider av loven før han begynte å jobbe for London-baserte Independent Television News (ITN) i 1982. Han bygde raskt opp et rykte som en av verdens beste TV-fotografer i farlige områder. Han er også kjent som forfatteren av sin autobiografi «*Krigsjunkie*», som er en skildring av krigen som vises på TV.

## Bibliografi
* 2003: *War Junkie*, forfatter. Corgi Forlag.

## Referanser
Fylde-halvøya

**Fylde** er en halvøy i det vestlige Lancashire i England. Den består av en elveslette som er avgrenset av Morecambe Bay i nord, Ribble i sør, Irskesjøen i vest og Forest of Bowland i øst. Den utgjør den vestlige delen av et område som tidligere var kjent som Amounderness.

Administrativt er Fylde delt mellom distriktene Fylde, Wyre og Blackpool. 

Det ble tidligere tatt ut torv flere steder på halvøya. 

## Steder på halvøya

* Blackpool
* Fleetwood
* Lytham St Annes
* Kirkham
* Poulton-le-Fylde
* Thornton-Cleveleys

## Referanser


## Eksterne lenker
* Fylde Council
Erik Johannessen

**Erik Johannessen** (født 1952) er en norsk fotballtrener og tidligere -spiller. Han spilte på Viking fra 1971 til 1983, og er klubbens mestvinnende spiller noensinne med seks seriemsterskap. Moderklubben var Sportsklubben Jarl som hører til i bydelen Hillevåg i Stavanger. Pr. 2012 er Johannessen lærer på Kristanslyst ungdomsskole.

Johannessen fikk hele 501 kamper for Viking, og er dermed på fjerdeplass på listen over hvem som har spilt flest kamper for Viking (bak André Danielsen (553), Svein Kvia (551) og Sigbjørn Slinning (523)). Johannessen var med på gullalderen på 70-tallet, der Viking fikk seriegull i 1972, 1973, 1974, 1975 og 1979. Disse gullårene fikk en fantastisk avslutning, da Viking vant «The Triple» ved å bli både seriemester, cupmester og cupmester for juniorer.

Johannessen fikk tilsammen med seg seks seriemesterskap og ett cupmesterskap, og ble i tillegg kåret til årets keeper i eliteserien i 1973, 1974 og 1975. Johannessen holdt buret rent i 672 minutter (over syv kamper) i 1974 hvilket ennå er Norgesrekord.

Erik Johannessen fikk i løpet av sin fartstid i Viking oppleve den store triumfen da FC Köln ble slått 1-0 hjemme i 2. runde av Europacupen (1972). Johannessen regnes som en av Vikings beste spillere, og har fått egen vegg på Viking Stadion. I 2020 ble han utnevnt til æresmedlem i Viking.

Johannessen fikk også seks A-landskamper.

## Referanser


## Eksterne lenker
* 
*
Obokonsert (Mozart)

**Wolfgang Amadeus Mozarts obokonsert i C-dur, KV 314** ble trolig komponert i 1777 for oboisten Giuseppe Ferlendis. Den ble året etter omarbeidet av Mozart selv til fløytekonsert i D-dur og begge har samme Köchel-Verzeichnisnummer.
## Referanser
Bergstien (Oslo)

::::*Se [[Bergstien|pekerside]] for andre forekomster av Bergstien.*

**Bergstien** (5-17, 2-16) er en gate i bydel St. Hanshaugen i Oslo. Den går fra Akersbakken ved Vår Frelsers gravlund til Geitmyrsveien ved St. Hanshaugen. Gaten består i hovedsak av leiegårdsbebyggelse. Gatene som krysser Bergstien, er Waldemar Thranes gate, Fredrikke Qvams gate og Bjerregaards gate. Syd for Bjerregaards gate ligger gaten i strøket Gamle Aker, nord for Bjerregaards gate er den grense mellom St. Hanshaugen (vest) og Ila (øst).

## Bygninger

Bergstien 2b – 1,5 etasjes murvilla oppført i begynnelsen av  1870-årene for skipsreder Greger Plade Strange i Winge & Co. Bygget har siden 1970 vært eid av Betanien Hospital og Søsterhjem.

Bergstien 3 – Eiendom skilt ut fra Prokuratorløkken i 1840-årene og kjøpt av Maria Schandorff. Schandorff grunnla Eugenia Stiftelsen og denne holdt til her i perioden 1878–1949, da bygningen ble revet. OBOS oppførte fem boligblokker på stedet, tegnet av arkitekt Edgar Smith Berentsen.

Bergstien 4 – Hus oppført i 1754 av tømmer i to etasjer og panelt i 1850-årene. Bygningen var prestegård for Aker i perioden fra 1750-årene til 1856. 

Bergstien 5 – Oslo sanitetsforening

Bergstien 13 – Samfunnshus for Det mosaiske trossamfunn i Oslo, oppført i 1960. Arkitekt Odd Borgerud Pedersen.

Bergstien 15 – Synagogen for Det mosaiske trossamfunn i Oslo, oppført i 1918. Arkitekt Herman Herzog. Den ble innviet 21. mai 1920. Over inngangen står det et sitat fra Tanak på hebraisk: «Dette skal være bønnens hus for alle folkeslag».

## Referanser


## Litteratur
* Oslo byleksikon
Köchel-Verzeichnis

**Köchel – Verzeichnis** også skrevet som **Köchelverzeicnis** (originalens tittel: *Chronologisch-thematisches Verzeichnis sämtlicher Tonwerke Wolfgang Amade Mozarts. Nebst Angabe der verloren gegangenen, angefangenen, übertragenen, zweifelhaften und unterschobenen Compositionen desselben)* er en komplett, kronologisk katalog over Wolfgang Amadeus Mozarts komposisjoner. Katalogen ble opprinnelig laget av Ludwig von Köchel og utgitt første gang i 1862 på Breitkopf & Härtel. Katalogen forkortes K eller KV. For eksempel var Mozarts Requiem i d-moll i henhold til Köchels opptelling Mozarts 626. verk. Derfor har verket KV 626. Katalogen er ikke bare opprettet med tanke på å holde oversikt over kronologien, men også som kortnavn til Mozarts verker.

## Referanser
Shrewsbury and Atcham

**Shrewsbury and Atcham** var et administrativt distrikt i Shropshire i England. Det har navn etter de to distriktene som ble slått sammen ved opprettelsen den 1. april 1974, Shrewsbury og Atcham landdistrikt. Shrewsbury er den eneste byen i det tidligere distriktet, men det er flere landsbyer. I 2009 ble Shrewsbury and Atcham innlemmet i Shropshire enhetlige myndighet.

Elven Severn renner gjennom distriktet. Den forårsaket i 1998, 2000, 2002 og 2004 store oversvømmelser i Shrewsbury og på landsbygda. 

## Steder i distriktet
* Atcham
* Bayston Hill, Bomere Heath
* Cressage, Condover
* Ford
* Ministerley
* Nesscliffe
* Pontesbury
* Uffington
* Westbury
Hanns Eisler

**Hanns Eisler** (født 6. juli 1898 i Leipzig, død 6. september 1962 i Berlin) var en østerriksk-tysk komponist og musikkteoretiker. 

## Bakgrunn
Eislers jødiske far, Rudolf Eisler, var professor i filosofi. I 1901 flyttet familien til Wien. Eislers søster Ruth Fischer (Elfriede Eisler) var leder for det tyske kommunistpartiet (KPD) i 1920-årene, skrev en rekke bøker, og ble i 2010 avslørt som spion for CIA. Eislers bror Gerhart var journalist, og mistenkt for å være en viktig Komintern-agent med dekknavnet Hans Berger. Hanns Eisler var frontsoldat i første verdenskrig og flere ganger såret i kamp. Etter Østerrikes nederlag studerte han under Arnold Schönberg 1919-23. Eisler var den første av Schönbergs elever som anvendte tolvtoneteknikken i komposisjoner, men vakte læremesterens irritasjon ved å trekke inn elementer fra jazz og kabaret. 

## Karriere

I 1925 flyttet Eisler til Berlin og ble lærer ved marxistenes arbeiderskole. Han støttet den revolusjonære arbeiderbevegelsen i tett forbund med Bertolt Brecht, og måtte flykte fra Tyskland ved den nasjonalsosialistiske maktovertakelsen i 1933. Han var innom blant annet Spania og Danmark før han kom til USA i 1938, der han skrev filmmusikk i Hollywood. For filmene *Hangmen Also Die!* og *None but the Lonely Heart* ble musikken hans nominert til Oscar. Brecht arbeidet også med *Hangmen Also Die!*, han skrev historien sammen med regissøren Fritz Lang. Eisler komponerte også sangsyklusen *The Hollywood Songbook* til tekster av Brecht. 

Men som kommunist ble han i 1947 anklaget av amerikanske myndigheter for anti-amerikansk virksomhet. FBIs mappe på ham er på 686 sider, en av de mest omfangsrike på *Freedom of Information Act*-nettsiden. Selv om underordnede tidlig frarådet videre etterforskning, forfulgte Hoover Eisler i seks samfulle år med noe nær lidenskap. Ett av mappens siste dokumenter er et notat datert 15. desember 1947, som informerer Hoover om at Eisler og frue har besluttet å forlate USA frivillig. Under dette maskinskrevne notatet ses en håndskrevet beskjed med Hoovers håndskrift: «Det ville jammen være å gjøre en farse av rettsvesenet å la dem reise frivillig.»

En av Eislers første oppgaver i DDR var å lage en nasjonalsang for Øst-Tyskland. Valget falt på *[[Auferstanden aus Ruinen]]* fra 1949, men Eisler hadde også et alternativ, en tonesetting av Brechts *Anmut sparet nicht noch Mühe*. Ellers er han kjent for revolusjonære arbeidersanger og teatermusikk til Brechts *Galileo Galilei* fra 1947 og *[[Den tapre soldat Švejk og hans eventyr i verdenskrigen|Schweyk im zweiten Weltkrieg]]* fra 1957. Han skrev også et rekviem for Lenin. Hele livet kjempet han mot «dumheten i musikken» og hevdet at «musikken er et ludder som har stilt seg til rådighet for alt som er godt og dårlig i samfunnet».

## Referanser


## Eksterne lenker
* 
* 
* 
*   Den internasjonale Hanns Eisler-stiftelsen
*  Tidslinje
*  FBI-dokumenter fra 1942-1948 mot kommunisten Hanns Eisler
Hellerud videregående skole

**Hellerud videregående skole** er en videregående skole i Oslo. Den ligger på Tveita, mellom Tveten gård og Tveita Senter. T-banestoppet Tveita ligger rett ved skolen.  

Skolen serverer frokost til elevene hver dag. Dette til tross for at Høyre/Venstre-byrådet avviklet denne støtten i 2024.

Skolen ble opprettet i 1960-årene, da som barne- og ungdomsskole (1.–10. trinn) etter Tveita skoles åpning i 1966. I 1984 ble skolen omgjort til videregående skole.

## Om skolen

### Fagtilbud
Skolen tilbyr (per 2025) tre *ordinære* utdanningsprogram: 

* studiespesialisering
* bygg- og anleggsteknikk
** tømrer
** betong- og grunnarbeider
* påbygging til generell studiekompetanse.

Skolen har også fem *tilrettelagte* utdanningsprogram:
* bygg- og anleggsteknikk med ishockey
* oppfølgingstjenesten (OT)
* studiespesialisering tilrettelagt (STS)
* studiespesialisereing tilrettelagt (STS) med medier og kommunikasjon 
* Forberedende vg1 for minoritetsspråklige elever

I skoleåret 2025/26 hadde skolen ca. 700 elever. 

## Historie
I 1950 kjøpte Oslo kommune tomtene til de gamle gårdene Hellerud og Tveten. Formålet med tomtekjøpet var å sikre arealer for å kunne utvide byen. Første trinn ble planlagt av Frode Rinnan.

### Skolebygningen
Bygningen er fra 1967, bygget til Tveita skole ved arkitekt Heiberg og Sandvik. Barne- og ungdomsskolen flyttet ut i 1983 og det ble reist en ny bygning i tillegg for å tilrettelegge for videregående skole. Anlegget ble ferdigstilt i 1984 klar til å bli tatt i bruk av ansatte og elever fra Teisen skole som da ble lagt ned og skiftet navn til Hellerud videregående skole. I årene 2015-2017 ble det foretatt rehabilitering både innvendig og utvendig.

I et av skolens bygg raste taket 9. april 2025. Bygget blir rehabilitert og forventes klart i 2027. Dette har gjort at deler av studietilbudet har blitt flyttet til Holtet videregående skole.

## Priser og utmerkelser
Matematikkseksjonen på skolen vant Holmboeprisen i 2015.

## Referanser


## Eksterne lenker
*
Forbordsfjellet

**Forbordsfjellet** er et fjell på Skatval i Stjørdal kommune i Trøndelag. Fjelltoppen ligger 590 meter over havet, det femte høyeste punktet i Stjørdal kommune og det høyeste på Skatval. Det er bilvei helt opp til toppen. Fra toppen er det milevis utsikt over Trøndelags fjordlandskap. I eldre tid var det en viktig ildvarde på Forbordsfjellet.

Idrettslaget Fram arrangerer et 4,8&nbsp;km langt motbakkeløp som har start ved Skatval kirke, og har målgang på toppen av fjellet.

Forbordsfjellet blir også brukt til paragliding i vestlig–sørvestlig retning, hvor Skatvalslandet ligger åpent.

Mellom Forbordsfjellet og Svartkamberget ligger Svartkamhytta, som er et populært turmål.

Navnet er avledet fra gårdsnavnet Forbord, som i sin tur viser til beliggenheten ved foten av fjellet.

I 2022 startet arbeidet med den ca. 6,1 km lange Forbordsfjelltunnelen på E6 som etter planen skal være ferdigstilt i 2027.


Fil:Skatval fra Forbordsfjellet.jpg|Utsikt mot vest–nordvest fra fjellet 
Fil:Midtbygda.JPG|Utsikt mot vest–sørvest fra fjellet
Fil:Forbordsfjellet fra vold.jpg|Sett fra Voll
Fil:Midtbygda, Skatval.JPG|Sett fra Mera/Mære


## Referanser




## Eksterne lenker
*
Spirit – Hingsten fra Cimarron

***Spirit – Hingsten fra Cimarron*** er en amerikansk animasjonsfilm utgitt i 2002 av DreamWorks Pictures. Filmen følger opplevelsene til Kiger Mustang som lever i paradis med flokken sin i den amerikanske villmarken. Moren hans heter Esperanza, og faren hans heter Strider. Bryan Adams synger sangene i filmen på den originale versjonen. Skaperne bak *Spirit* , DreamWorks, skapte den suksessfulle animasjonsfilmen *[[Shrek]]*.

## Handling
Spirit ble oppvokst i flokken sin sammen med andre hester. En dag Spirit løper ut på eventyr, ble han fanget av cowboyer som tar ham med bort fra paradiset og flokken sin.

Spiret må deretter finne en måte å komme seg hjem igjen. I den actionfylte reisen hans møter han den vakre hoppa Rain, og en indianer kalt Little Creek.

## Engelske stemmer
* Matt Damon som hesten Spirit.
* James Cromwell som obersten. Basert på George Armstrong Custer.
* Daniel Studi, som en indianer Spirit blir venn med.
* Chopper Bernet som sersjant Adams, i samme kavaleri-gruppe som obersten.
* Jeff LeBeau som Murphy, en soldat.
* Richard McGonagle som Bill.
* Matt Levin som Joe.
* Robert Cait som Jake.
* Charles Napier som Roy.
* Zahn McClarnon som vennen til Little Creek.
* Michael Horse som en av Little Creeks venner.

## Norske stemmer
* Kåre Conradi som Spirit og Forteller
* Anders Hatlo som Obersten
* Trond Teigen som Little Creek
* Kristian Taraldsen som Sersjant
* Roy Markussen som Murphy
* Amund Enger
* Eirik Espolin Johnson
* Geir Rebbestad
* Hanne Marie Rebbestad
* Oda Sofie Rebbestad
* Fredrik W. Schulze
* Vegard Ylvisåker (sanger)

## Eksterne lenker
* 
*
Granulært materiale

Et **granulært materiale** er en samling av atskilte solide partikler som mister energi når de kolliderer. sand, snø, kull, ris, nøtter og ulike pulver er eksempler på granulære materialer.

Ut fra gjennomsnittsenergien til hver partikkel kan granulært materiale oppfære seg som fast stoff, væske eller gass. De skiller seg likevel fra mer homogene stoff på flere måter:
* Dersom materialet blir ristet kan det fordele seg skeivt, gjerne med større partikler øverst.
* Materialet vil ofte sette seg fast i en flaskehals.
* Granulært materiale kan rase ut i skred.

## Eksterne lenker
* NTNU om granulære materialer
Charles Bozon

**Charles Bozon** (1932–1964) var en fransk alpinist.

Under VM 1962 i Chamonix gikk han til topps i slalåm. Under OL 1956 kom han på andreplass i kombinasjonen, og under OL 1960 i Squaw Valley tok han bronse i slalåm.

Han omkom i en snøskredulykke på Mont Blanc i 1964.

## Referanser


## Eksterne lenker
*
Skippergata (Oslo)

:*Se [[Skippergata|pekerside]] for flere forekomster av Skippergata.*

**Skippergata** (3–35, 8–44) er en av gatene i Kvadraturen i Oslo. 

Skippergata er fortsettelsen av Akershusstranda fra Myntgata. Gaten går til Storgata i krysset Nygata. Gaten ble anlagt etter at man i 1657 besluttet å utvide byen nedenfor Dronningens gate ved å fylle sjøbunnen, og var derfor ikke en del av Christian IVs opprinnelige festningsby. Noen vil derfor hevde at den ikke er en del av Kvadraturen. Den startet opprinnelig ved nåværende Grev Wedels plass. Frem til 1840-tallet var den sørlige delen stengt av sjø- og forstadshus som var bygget ved Revieret før gaten ble anlagt. I 1868 ble gaten forlenget sydover til Glacisgata. I dag er den sydlige delen en del av Akershusstranda. Nordover ble den først i 1931 ført frem til Storgata.

## Bygninger
* Skippergata 3 – Bygård i empire-stil, oppført i 1837 for skipskaptein Nils Chr. Brinch. Det har vært kontinuerlig drift av bevertningssted i bygningen og i dag går det under navnet Grei Kafé.
* Skippergata 6 – Det lå tidligere en bolig- og forretningsgård fra 1876, bygd for grosserer Ditlef Lexow, tegnet av arkitekt Henrik Nissen. I 6B ble Rigmor Johnsen funnet drept i kjelleren 7. desember 1957 (se Fredrik Fasting Torgersen). 6 og 6B har også en vært okkupert av folk fra Blitz-miljøet (Ungmob) i 1981 før huset ble revet i forbindelse med utbygning av veinettet i området. 
* Skippergata 12 – fikk i 2004 Statens Byggeskikkpris som utdeles av Husbanken.
* Skippergata 18 – Hiorth-gården er et enetasjers hus fra tidlig på 1700-tallet. Huset ble ombygd i 1851 og tidlig på 1900-tallet. Dette er den eneste enetasjersbygning som er bevart i Kvadraturen. 
* Skippergata 19 – Forretningsgård fra 1898 tegnet av Ivar Cock. Eier av gården var Den norske Amerikalinje som også hadde hotelldrift i deler av den.  
* Skippergata 21 – Murgård oppført 1859 i senklassisisme. 
* Skippergata 22 – Forretnings-og hjørnegård mot Prinsens gate oppført 1888. Gården tilhørte firma Tjersland i årene 1912-2014. I dag kontorer for Sparebankstiftelsen DNB og Sentralen.
* Skippergata 31B – Karl Johan Arkaden.

## Referanser

## Litteratur
* 

## Eksterne lenker
* 
*
Montroc

**Montroc** er en landsby i kommunen Chamonix i det østlige Frankrike. Landsbyen ble delvis ødelagt i 1999 da byen ble truffet av et snøras fra Mont Blanc. 12 mennesker mistet livet og ordføreren i Chamonix ble erklært skyldig i forsettelig drap for ikke å ha evakuert området, og fikk en betinget dom.
Gerhard Nenning

**Gerhard Nenning** (1940–1995) var en østerriksk alpinist.

I løpet av karrieren vant han tre verdenscuprenn i utfor, og sikret seg sammenlagtseieren i utforcupen i 1968.

Under VM 1962 i Chamonix tok han sølv i kombinasjonen og bronse i slalåm. Under OL 1964 i Innsbruck ble han igjen toer i kombinasjonen. Dette talte bare som verdensmesterskap, da denne disiplinen ikke stod på det offisielle olympiske programmet.

Nenning la opp som aktiv alpinist i 1970.

## Referanser


## Eksterne lenker
*
Fylkesvei 3218

**Fylkesvei 3218** går mellom Revetal og Ramnes i Tønsberg kommune.

Frem til 2019 hadde veien betegnelsen  fylkesvei 810 (Vestfold).

## Kommuner og knutepunkter

## Referanser




## Eksterne lenker
* Vegvesenets vegkart 
*
Friksjonsvinkel

**Friksjonsvinkel** er en egenskap til granulært materiale. Når store mengder med granulært materiale blir tømt utover en horisontal flate blir det dannet en kjegleformet haug. Vinkelen mellom den horisontale flaten og overflaten på haugen blir kalt friksjonsvinkelen og er avhengig av tettheten, overflatearealet og friksjonskoeffesienten til stoffet. Stoff med lav friksjonsvinkel danner flatere hauger enn stoff med høy friksjonsvinkel.

## Bruk

Denne egenskapen blir av og til brukt for å designe utstyr i foredling av forskjellige partikler. For eksempel kan det brukes til å designe en passende silo til å lagre materialet. Det kan også brukes til å avgjøre størrelsen på et transportbånd for å transportere stoffet, for å avgjøre hvorvidt en skråning vil kollapse eller ikke, og for å regne ut stabiliteten til fartøy.

## Målinger
Det er flere måter å måle friksjonsvinkelen på, og hver av dem gir litt forskjellige resultater. Resultatet avhenger også av den nøyaktige metoden som blir brukt. På grunn av dette kan ikke resultater fra forskjellige laboratorium alltid sammenlignes.
Diano Marina

**Diano Marina** er en liten by eller kommune i Nord-Italia, i provinsen Imperia i regionen Liguria. Byen ligger cirka 90 kilometer sørvest for Genova. På starten av året 2005 hadde byen 6199 innbyggere. Diano Marina blir besøkt av turister i tusentall. Derfor har byen et mangfold av restauranter og hoteller. Nesten hele byen ligger lands stranden og ofte er det salgsboder over en lang strandstripe. 

Byen har bydelene Diano Calderina, Diano Serreta, Diano Gorleri, og Muratori, og den grenser til Diano Castello, Imperia (provinshovedstad) og San Bartolomeo al Mare. 

## Referanser


## Eksterne lenker
* 
* Kart over Diano Marina
Humanoid

**Humanoid** er et begrep som brukes om alle slags vesen som har en kroppsstruktur som ligner på menneskenes, det vil si en kropp med to armer, to ben og et hode på toppen. Dette inkluderer også fiktive vesen og roboter. Ordet er mest brukt innen populærkulturen, spesielt i fantasy og science fiction.

## Referanser


## Eksterne lenker
*
Jørgen Clevin

**Jørgen Hans Clevin** (født 24. april 1920 på Frederiksberg, død 7. august 1993) var en dansk tegner, barnebokforfatter, pedagog og barne-tv-vert. Han er kjent for godt over hundre populære bildebøker og pedagogiske hobbyhefter og flere serier korte fjernsynsinnslag med hobbytips.

## Arbeid
Jørgen Clevin var opprinnelig lærer, men begynte med tegneserier for barn på slutten av 1940-tallet. Han leverte da daglige tegneserier om strutsen Rasmus til nordiske aviser via *Presse Illustrations Bureau* i København (*PIB Copenhagen*). Ikke lenge etter fikk han jobb i Danmarks Radio, der han fra 1952 i flere omganger lagde tv-serier med korte hobbyforslag for barn. Disse er også vist på norsk og utenlandsk fjernsyn. Strutsen Rasmus og andre skikkelser ble siden beskrevet i flere bildebøker. Rasmus blir fanget hjemme i Afrika og brakt til zoologisk have i København, der han lengter hjem til han får øye på sine venner fra Afrika. Mens Rasmus-bøkene har kommet i flere nye opplag i Danmark, er disse bøkene i dag stuet bort på norske biblioteker på grunn av fremstillingen av negre som morsomme jungelfigurer.

Også barn i Romania, Afghanistan, Hellas, Filippinene, Kypros, Israel og Brasil var kjent med programmene til Jørgen Clevin. Jakob og elefanten Joakim opptrer også i en tegnspråkbok.

Jørgen Clevins enkle og uanstrengte brukstegninger har en naiv likeframhet som først og fremst uttrykker et ønske om formidling og ikke kunstneriske ambisjoner. Sammen med andre danske barnebokillustratører, tegneserieskapere, vitse- og bladtegnere kom Clevin til å prege flere tiår av dansk og nordisk populær- og barnekultur.

## Referanser


## Eksterne lenker
* 
*  Bibliografi
*  Clevins TV-stubber (på dansk)
Marc Platt

**Marc Platt** (født i 1953 i Wimbledon i London i England) er en forfatter. Han er mest kjent for sine *[[Doctor Who]]*-relaterte arbeider.

Platt studerte catering på college og jobbet først for Trust House Forte før han fikk jobb i administrasjonen for BBC. Han skrev *Doctor Who*-historien *[[Ghost Light]]*, som var basert på to forslag han la frem for serien. Det ene av forslagene ble senere til boken *Lungbarrow*. Mange fans så frem til denne romanen fordi den var kulminasjonen av Andrew Cartmels såkalte masterplan, som han begynte på da han var manusredigerer for *Doctor Who* for seriens tre siste sesonger før den ble lagt ned i 1989. Den avslørte detaljer om Doktorens bakgrunn og familie.

Etter at serien ble lagt ned, skrev Platt hørespillet *Spare Parts*. Den ble brukt som inspirasjon for *Doctor Who*-historien *Rise of the Cybermen* / *The Age of Steel* i 2006. Platt ble kreditert i rulleteksten og fikk betaling for disse episodene.

## Bibliografi
### Historie for TV-serien ''Doctor Who''
* *Ghost Light*.

### Hørespill for Big Finish Productions
* Doctor Who: *Loups-Garoux*.
* Doctor Who: *Spare Parts*.
* Doctor Who Unbound: *Auld Mortality*.
* Doctor Who Unbound: *A Storm of Angels*.

### Hørespill for Noise Monster
* Space 1889: *The Siege of Alclyon*.

### Romaner
* Doctor Who: *Ghost Light* &ndash; basert på historien fra TV-serien.
* Doctor Who: *Battlefield* &ndash; basert på historien fra TV-serien.
* Doctor Who: *Cat's Cradle: Time's Crucible*.
* Doctor Who: *Downtime*.
* Doctor Who: *[[Lungbarrow]]*.

### Tegneserie
* Doctor Who (i *[[Doctor Who Magazine]]* nr. 192, 1992).

## Referanser


## Eksterne lenker
* 
* ''Lungbarrow'' &ndash; gratis e-bok hos bbc.co.uk.
* Biografi hos On Target.
Trine Bakke

**Trine Bakke** (født 11. januar 1975 i Trondheim, tidligere Trine Bakke Rognmo) er en norsk tidligere alpinist. Hun tok bronse i slalåm under VM i alpint 1999 i Vail. 

I løpet av karrieren vant hun to verdenscuprenn i slalåm (St. Anton 1999 og Maribor 2000). Hun oppnådde totalt ti pallplasseringer, samtlige i slalåm. 

Bakke er brannkonstabel tilknyttet Trøndelag brann- og redningstjeneste. Hun har også vært ekspertkommentator i NRK radio og TV. 

Bakke ble rangert som nummer 68 på listen over de tusen beste idrettsutøverne i Trøndelag i avisa *Nidaros* sin kåring i 2022.

## Verdenscupseire

## Meritter
**VM-medaljer**
* 1999: Bronse – slalåm

**Norske mesterskap**
* Slalåm – 8: 2006, 2002, 2000, 1999, 1998, 1997, 1996, 1994

## Referanser




## Eksterne lenker
* 
*
Zali Steggall

**Zali Steggall** (født 16. april 1974 i Sydney) er en australsk partiløs politiker, advokat og tidligere alpinist.

## Idrettskarriere
Hun kjørte i verdenscupen i ti år, og deltok i fire olympiske leker. Under OL 1998 i Nagano tok hun bronsemedalje i favorittdisiplinen slalåm, og sikret dermed Australia historiens første medalje i alpine grener. Hun deltok i fem VM, og ble belønnet med verdensmestertittelen i slalåm 13. februar 1999 under VM 1999 i Vail.

I verdenscupen vant hun én gang, slalåmrennet i Park City 23. november 1997. Hun la opp i 2002.

## Yrkeskarriere
Efter å ha lagt opp fullførte hun en bachelorutbannelse i kommunikasjon- og mediafag ved Griffith Universityi Brisbane før hun studerte jus. Hun har vært aktiv som *barrister,* advokat, frem til hun stilte som kandidat ved parlementsvalget i 2019.

I tillegg har hun utøvet en rekke funksjoner i styrende skole-, jus- og idrettsorganer.

## Politisk karriere
Ved parlamentsvalget i 2019 stilte Steggall som uavhengig kandidat for valgkretsen Warringah i New South Wales. Hun beseiret Tony Abbott, landets tidligere statsminister, som hadde representert distriktet i 25 år. De viktigste programpunktene hennes var innsatsen mot klimaendringene, for mental helse og redelighet i offentlig forvaltning.

## Referanser


## Eksterne lenker
* 
* 
*
Murstein

**Murstein** er byggeblokk brukt til murverk i bygninger og andre konstruksjoner.

Murstein kan være naturstein i ubearbeidet eller bearbeidet form. Det kan også være produserte blokker støpt med sement eller annet som bindemiddel, som lettbetong og lettklinker, for eksempel Leca-blokker, eller tegl fremstilt av tørket og/eller brent leire.

I dagligtalen brukes ofte ordet «murstein» upresist for å betegne «teglstein».

## Historie
Murer og bygninger av tørrmur har vært brukt fra meget langt tilbake i tid, i Göbekli Tepe i Tyrkia er det murverk fra ca. 9600–8200 f.Kr. Allerede fra ca. 6000 år f.Kr. begynte man å tilhugge steinen. Noen tørrsteinsstrukturer i Nordvest-Europa er datert helt tilbake til steinalderen. I Mayo i Irland finnes det et helt jordbruksområde med er rekke byggverk av tørrsteinsmurer, senere dekket med torv, som er radiokarbondatert til 3800 f.Kr. Disse er omtrent samtidige med tørrsteinslandsbyen Skara Brae fra den neolittisk tid og kammergravene som ble funnet i Skottland.

De første brente steinene ble funnet i Mesopotamia og stammer fra omtrent 5000 f.Kr. Det tok imidlertid til omtrent 3000 f.Kr. før de ble brukt mer utbredt som byggematerialer. I Europa ble murstein først brukt i stor skala av romerne. De romerske mursteinene var mye tynnere enn tidligere og senere teglstein, de lignet mer på fliser. Teknikken forsvant mer eller mindre igjen men fra 1200-tallet og utover ble mursteinsbrenning tatt opp igjen av munker. 

## Se også
* Tegl
* Murverk

## Eksterne lenker
* 

## Referanser
Titus Bramble

**Titus Malachi Bramble** (født 21. juli 1981 i Ipswich) er en engelsk fotballspiller. Han er forsvarsspiller og står for øyeblikket uten kontrakt. Tidligere har han spilt for Ipswich Town, Colchester United (hvor han var på lån), Newcastle United og Wigan Athletic.

Selv om han ofte spilte for Englands U21-landslag, har han enda til gode å spille for a-landslaget. Grunnen til dette er at han har konsentrasjonsvansker, og gjør en del enkle feil på grunn av det. Gjennom sine foreldre er han kvalifisert til spill for Montserrat. Hans bror Tesfaye Bramble har spilt over 200 kamper i den engelske ligaen.

Den 8. mai 2006 scoret Titus et fabelaktig volleymål mot Chelsea i en 1-0-seier, og dette sikret Newcastle en plass i Intertotocupen.

Den 10. august 2006 scoret Titus enda et viktig mål for Newcastle. Dette kom i UEFA-cupens andre kvalifiseringsrunde mot latviske FK Ventspils. Dette målet sendte Newcastle videre i UEFA-cupen.

Den 16. mai 2007 annonserte den nye Newcastle-manageren Sam Allardyce at han ikke ønsket å fornye kontrakten med Bramble, og han ble sluppet fra klubben. Det var flere interesserte klubber, men det var Wigan som trakk det lengste strået. Bramble signerte en treårs-kontrakt med klubben 4. juni 2007.

## Referanser


## Eksterne lenker
*
Nordbyen studenthjem

**Nordbyen Studenthjem** ligger omtrent 1,5&nbsp;km nord for Gjøvik sentrum og omtrent 2,5&nbsp;km fra høgskoleområdet til Høgskolen i Gjøvik (HIG).

Studenthjemmet har til sammen 96 enkelthybler. I første etasje finnes det 6 parleiligheter. Etasjene har 20 hybler og 4 hybler deler kjøkken. I kjelleren er det fellesvaskeri med (kortautomater), hvor man betaler for hver vask. Hver enkelt hybel har egen bod i kjelleren.

## Se også
*Studentsamskipnaden i Oppland
*Gstud – Gjøvik studentsamfunn

## Referanser